ABICO พุ่งกว่า 7% แรงสุดในรอบกว่า 1 ปีโบรกฯ ชูเป้า 17.40 บ.
ABICO พุ่งกว่า 7% แรงสุดในรอบกว่า 1 ปี ล่าสุด ณ เวลา 10.23 น. อยู่ที่ 14.40บาท บวก 1.00 บาท หรือ 7.46% สูงสุดที่ 15.00 บาท ต่ำสุดที่ 13.40 บาท ด้วยมูลค่าซื้อขาย 149.19ล้านบาท ด้าน บล.ดีบีเอส วิคเคอร์ส (ประเทศไทย) แนะซื้อเก็งกำไร ชูเป้า 17.40 บาท
23 พ.ย. 2559

ผู้สื่อข่าวรายงานว่า ราคาหุ้นบริษัท เอบิโก้ โฮลดิ้งส์ จำกัด (มหาชน) หรือ ABICO ล่าสุด ณ เวลา 10.23 น. อยู่ที่ 14.40 บาท บวก 1.00 บาท หรือ 7.46% สูงสุดที่ 15.00 บาท ต่ำสุดที่ 13.40 บาท ด้วยมูลค่าซื้อขาย 149.19 ล้านบาท ขณะที่ดัชนีหุ้นไทยโดยรวมบวก 0.33%
โดยราคาหุ้น ABICO ปรับตัวขึ้นสูงสุดในรอบกว่า 1 ปี นับตั้งแต่ราคาอยู่ที่ระดับ 14.60 บาท เมื่อวันที่ 7 ก.ค.58
ขณะที่ บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำซื้อเก็งกำไร ABICO ให้ราคาเป้าหมาย 17.40 บาท/หุ้น โดย ABICO อยู่ในตลาด mai และเป็นบริษัทแม่ของบริษัท มาลีกรุ๊ป จำกัด (มหาชน) หรือ MALEE ที่ถือหุ้นอยู่ในสัดส่วน 26.78% ทั้งนี้หลังจาก update งบการเงินไตรมาส 3/59 ปรากฏว่าเงินลงทุนใน MALEE ตามวิธีส่วนได้เสียเป็นเพียง 438.8 ล้านบาท หรือคิดเป็นต่อหุ้นเพียง 11.70 บาท แต่ราคาหุ้น MALEE ในปัจจุบันสูงไปถึง 106 บาท และราคาพื้นฐานตามบทวิเคราะห์นั้นสูงไปถึง 103-132 บาท จึงเห็นว่า ABICO มีเงินลงทุนที่มีค่าอย่าง MALEE ในต้นทุนต่ำมาก
ทั้งนี้ หากพิจารณาในแง่ Market Cap. ของ ABICO เป็น 3.15 พันล้านบาท แต่มูลค่าตลาดของเงินลงทุนใน MALEE สูงกว่าเป็น 4 พันล้านบาท แสดงว่าซื้อ ABICO วันนี้ จะได้หุ้น MALEE ที่ราคาถูกกว่า หรือคิดในอีกแง่หนึ่งคือ หากประเมินกำไรหลังภาษี ถ้าหาก ABICO ขาย MALEE ออกไป พบว่าสูงเป็น 2.8 พันล้านบาท หรือ 12.04 บาท ต่อ 1 หุ้น ABICO
ขณะที่ราคาหุ้นในปัจจุบันของ ABICO เป็น 13.40 บาท ซึ่งมีกำไรแฝงจากการถือหุ้นใน MALEE ถึง 12.04 บาท ก็สามารถประยุกต์ได้ว่า ซื้อหุ้น ABICO วันนี้จะใช้เงินเพียง 1.36 บาท (13.40-12.04 บาท)